สังคมข่าวหุ้นนิวส์เวฟ
 หนังสือพิมพ์ข่าวหุ้นธุรกิจ กระบอกเสียงอิสระแห่งตลาดทุน ที่ได้รับความนิยมสูงสุดของประเทศ ฉบับประจำวันพฤหัสบดี 17 กันยายน 2558 ดัชนีตลาดหุ้นไทยปิดการซื้อขายอยู่ที่ 1,381.80 จุด ปรับเพิ่มขึ้น11.15 จุด พ่วงด้วยมูลค่าการซื้อขาย3.5 หมื่นล้านบาท
17 ก.ย. 2558

 หนังสือพิมพ์ข่าวหุ้นธุรกิจ กระบอกเสียงอิสระแห่งตลาดทุน ที่ได้รับความนิยมสูงสุดของประเทศ  ฉบับประจำวันพฤหัสบดี 17 กันยายน  2558 ดัชนีตลาดหุ้นไทยปิดการซื้อขายอยู่ที่ 1,381.80 จุด ปรับเพิ่มขึ้น11.15 จุด พ่วงด้วยมูลค่าการซื้อขาย3.5 หมื่นล้านบาท 
* หุ้น ADVANC เมื่อวานออกอาการเป๋ไปพอตัว หลังจากมีประเด็นที่ประชุมครม.มีมติให้ทีโอทีเรียกร้องผลประโยชน์คืนจนส่งผลให้ราคาไหลลงไปสู่จุดต่ำสุดของวันที่ 232 บาท
* แต่งานนี้ถ้าสังเกตความเคลื่อนไหวของหุ้น ADVANC ให้ดีจะเห็นได้ชัดเจนเลยว่า ดิ่งลงไม่นานแรงช้อนเข้าซื้อหุ้นมีเพียบทันที * นั่นหมายความว่า ข่าวร้ายที่เกิดขึ้นถือเป็นปัจจัยลบเชิงระยะสั้นเท่านั้น เพราะภาพรวมตลาดเลือกที่จะมองข่าวดีเชิงบวกระยะยาวจากการเปิดประมูล 4G ในช่วงปลายปีนี้มากกว่า
* สอดคล้องกับทางมุมมองของนักวิเคราะห์ทั้งหลาย ที่มองกรณีเลวร้ายสุดจะกระทบต่อราคาหุ้นประมาณ 22-30 บาท เมื่อเทียบกับฐานะการเงินที่ยังแกร่งแล้วมีประเด็นบวกหนุนหุ้นเต็มมือ บอกได้เลยว่างานนี้ ADVANC ผ่านได้สบายๆ* อย่างที่บอกกล่าวกันไปแล้วว่า การเปิดประมูล 4G ได้กำหนดขึ้นชัดเจนแล้วช่วงปลายปีนี้ รายละเอียดเป็นอย่างไรพลิกไปอ่านกันในเล่มได้เลย และที่แน่นอนคือกลุ่มหุ้นสื่อสารรับข่าวดีกันไปแบบเต็มๆ
* ถ้าไม่นับ ADVANC ซึ่งเป็นตัวเต็งเบอร์ 1 ที่ทุกฝ่ายให้น้ำหนักมากที่สุด แต่หุ้นสายม้ามืดแบบ TRUE-JAS-DTAC ต้องห้ามมองข้ามเช่นกัน เพราะจะส่งผลให้ราคาหุ้นทั้งสามคึกคักกันอย่างต่อเนื่อง จึงขอเลือก TRUE-JAS เป็นหุ้นเด่นขวัญใจเก็งกำไรนักลงทุนในช่วงนี้เลยทีเดียว
* อีกกลุ่มที่แนะนำให้ทยอยเก็บหุ้นไว้กันแต่เนิ่นๆ นั่นคือ “หุ้นเหาฉลาม” ที่ได้รับผลประโยชน์เปิดประมูล 4G โฟกัสแค่ 2 หุ้นหลักพอ ได้แก่ CSS และ ILINK
* เริ่มจาก CSS เจ้าพ่อรับงานติดตั้งเสาสื่อสารโทรคมนาคม มีโอกาสได้รับผลบวกแบบเต็มไม้เต็มมือมากสุด เนื่องจากในปัจจุบันมีลูกค้าค่ายโทรศัพท์มือถือในมือถึง 3 เจ้าครบถ้วน
* ดังนั้น ไม่ว่าใครได้คว้า 4G ไป CSS ตั้งท่าพร้อมเข้ารับงานติดตั้งเสาโทรคมนาคมหรือปรับเปลี่ยนอุปกรณ์ในอนาคตทันที นี่ยังไม่รวมกับงานเก่าของ 3G ที่ค้างคาอยู่อีกนะ สะท้อนให้เห็นได้เลยว่า งานในมือและโอกาสในอนาคตของ CSS มีอยู่มากขนาดไหน
* ส่วนหุ้น ILINK ขานี้เป็นเจ้าพ่อด้านงานวางระบบโครงข่าย ซึ่งที่ผ่านมามีออเดอร์งานที่แสดงถึงศักยภาพให้เห็นชัดอยู่แล้ว และยังมีโอกาสได้งานที่เกี่ยวข้องกับ 4G ในอนาคตอีกด้วย
* ที่สำคัญความพิเศษของ ILINK ยังมีจุดที่น่าสนใจมากกว่านั้น เพราะนอกจากกรณี 4G แล้ว ยังมีลุ้นไปคว้างานสายพลังงานของภาครัฐเพิ่ม ซึ่งประกาศชัดเจนแล้วว่า มีแผนย้ายสายไฟฟ้าลงสู่ใต้ดิน แว่วมาว่า ในช่วงปลายปีนี้จะมีโอกาสให้ลุ้นประมูลก้อนแรกๆ หลักพันล้านบาท
* พูดกันถึงข่าวดีไปแล้ว ก็ต้องบอกเล่าถึงข่าวร้ายกันบ้าง ซึ่งไม่ใช่ใครอื่นใด นั่นคือ กลุ่มหุ้นโรงกลั่นทั้งแผงนั่นเอง
* หลังจากราคาน้ำมันตลาดโลกดิ่งหนักในช่วงที่ผ่านมา มีการประเมินออกมาแล้วว่า จะบันทึกสต๊อกลอสแบบขั้นต่ำ 5 เหรียญฯ ดีดออกมาเป็นเงินเท่ากับต้องบันทึกขาดทุนขั้นต่ำเกินระดับ 1 พันล้านบาท ในไตรมาส 3 โอ้โห งานนี้รับผลกระทบแบบเต็มๆ
* ดังนั้น ในระยะสั้นหุ้นโรงกลั่นมีแนวโน้มทำราคาดิ่งลงสอดคล้องกับปัจจัยลบที่กล่าวมา แต่ถ้าหุ้นไหลลงไปลึกแนะนำ ทยอยเข้าเก็บ BCP-IRPC เอาไว้ เพราะถือเป็น 2 บริษัทที่มีการกระจายความเสี่ยง และยังมีข่าวดีเชิงบวกซ่อนอยู่จากแผนการขยายธุรกิจที่ชัดเจนขึ้นตามลำดับ
* ปิดท้ายด้วยหุ้น AJD สำหรับขาเก็งกำไรที่เทรดกันอยู่แบบเมามัน ล่าสุด มีการประเมินกันออกมาว่า หากราคาหุ้นในวันนี้ปิดการซื้อขายเกิน 1.78 จะมีสิทธิเข้าเกณฑ์แคชบาลานซ์ทันที ส่งผลให้มีโอกาสสูงที่ราคาหุ้นวันนี้จะถูกทุบขายกันออกมา จึงต้องขอเตือนให้ใช้ความระมัดระวังกันด้วย * 